《送太平知府姚政之任》
明代·杨荣

禁城漏彻天门开，红云捧日东方来。仙跸声传六龙至，明堂朝罢千官回。

羡君卓荦多才智，此日荣看荷恩意。手分铜虎任专城，袖带炉薰出丹陛。

赐来宝敕何煌煌，龙文五綵生辉光。旗亭车马集冠盖，祖筵酒泛葡萄香。

漙漙凉露浥芳草，道上尘氛净如扫。兰桡晓发潞河滨，回首云山隔琼岛。

秋深水落波不兴，白蘋红蓼争鲜明。云连齐鲁黍初熟，雨过秦淮山更青。

道傍杂遝森童稚，共迓双旌日边至。闾阎已喜乐雍熙，宛若春阳发辉媚。

黄堂宣化敷圣恩，抚绥黎庶旌仁贤。和风拂拂蔼生意，明月皎皎行青天。

况君昔尝效劳绩，一寸丹心烱虚白。早从绛郡著能声，两入枢庭赞筹策。

地官分职众所推，敬敷五教昭民彝。翩翩一鹗上霄汉，騑騑五马趍南畿。

朱幡皂盖照云日，勋名坐与龚黄匹。公庭无事清昼閒，弦诵声连万家室。

古来郡守非不多，惟有循良名不磨。勖君此去慎终始，再听民间襦裤歌。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。